R800 000 vir Norma Gigaba se ‘inkopietogte’Norma Gigaba, Malusi Gigaba se vrou, tydens die staatsrede by die parlement (Februarie 2017). Foto: GCIS Belastingbetalers het meer as R800 000 opgedok vir oorsese reise wat Norma Gigaba, die vrou van Malusi Gigaba, voormalige minister van finansies, onderneem het. Die DA het dié onthulling in ŉ verklaring op die party se webwerf gemaak. Volgens die DA is ŉ verbysterende R873 366 bestee aan wat die party bestempel as Norma se “interkontinentale inkopietogte”. Die geld is glo uitgegee terwyl Norma haar man op internasionale beleggersveldtogte vergesel het. Die nasionale tesourie het pa gestaan vir die allemintige bedrag. “Die voormalige minister van finansies, wat verantwoordelik was vir die instelling van kostebeperkingsmaatreëls en gereeld gemaan het vir verhoogde doeltreffendheid in die bestuur van openbare geld, moes ŉ voorbeeld gestel het wanneer dit kom by kostebesnoeiing in Suid-Afrika,” lui die verklaring. Die DA sê dit het in ŉ antwoord op ŉ parlementêre vraag aan die lig gekom dat dié geld bestee is toe Norma vir Malusi na die finansiële hoofstede van die wêreld in China, die Verenigde Koninkryk en die VSA vergesel het. “Die feit bly dat Norma Gigaba geen amptelike pligte by die beleggersveldtogte gehad het nie en dat belastingbetalers wat reeds deur belastingverhogings tot op die uiterste gedruk is, nooit behoort op te dok vir ŉ reeks interkontinentale inkopietogte nie.” Die DA meen selfs al strook dié uitgawes met die riglyne soos in die ministeriële handboek uiteengesit, was dit verkeerd en “die minister moet die regte ding doen en die geld aan die nasionale tesourie terugbetaal”.